**AKREDITIRANA LABORATORIJA URADILA ANALIZU – SADRŽAJ TEŠKIH METALA I PIRALENA ZNATNO ISPOD GRANIČNIH VRIJEDNOSTI**

U povodu aktualne situacije u vezi sa radom Javnog preduzeća Vodovod d.o.o. Mostar, te raznim izjavama o sastavu mulja sa prečistača otpadnih voda u Mostaru, Federalno ministarstvo okoliša i turizma je angažiralo akreditiranu laboratoriju za ispitivanje hemijskog sastava mulja sa prečišćača otpadnih voda, tj. ispitivanje prisustva piralena (PCB).

U Pravilniku o utvrđivanju dozvoljenih količina štetnih i opasnih materija u zemljištu i metode njihovog ispitivanja (Službene novine Federacije BIH, broj 72/09), najviše dozvoljene količine PCB *(polihloriranih bifenila)* u mulju iz gradskih otpadnih voda suhe tvari mogu iznositi do 0,05 mg/kg. Analizom sastava mulja sa prečistača u Mostaru je utvrđeno da je sadržaj PCB manji od 0,01 mg/kg.

Analiza je urađena u akreditovanoj laboratoriji EUROINSPEKT CROATIAKONTROLA iz Hrvatske. Na osnovu dobijenih rezultata, utvrđeno je da je ***sadržaj teških metala i PCB-a (polihloriranih bifenila) izraženi u mg/kg znatno ispod dozvoljenih graničnih vrijednosti.***

EUROINSPEKT CROATIAKONTROLA je izvršila uzorkovanje dehidriranog mulja i otpadnih voda nakon prečišćavanja sa Postrojenja za prečišćavanje otpadnih voda u Mostaru dana 15.07.2019. godine.

Analiza i komentar dostavljenog uzorka otpadnog mulja urađeni su u skladu sa Pravilnikom o utvrđivanju dozvoljenih količina štetnih i opasnih materija u zemljištu i metode njihovog ispitivanja (Sl. novine Federacije BIH, broj 72/09) i Uredbe o uvjetima ispuštanja otpadnih voda u okoliš i sisteme javne kanalizacije (Službene novine FBiH 101/15, 1/16, 101/18).

Navedene hemijske analize ukazuju da se dehidrirani mulj može koristiti u poljoprivredne svrhe ukoliko se prethodno izvrši sterilizacija mulja, a to znači uništavanje patogenih organizama, odnosno potencijalnih uzročnika oboljenja.

Federalno ministarstvo okoliša i turizma ukazuje na činjenicu da svega jedna trećina otpadnih voda u Gradu Mostaru ide na kanalizacioni sistem spojen sa prečistačem otpadnih voda, te je potrebno što je moguće prije osigurati da sve otpadne vode u Mostaru budu spojene na ovaj sistem.

U prilogu je kompletan izvještaj analize dehidriranog mulja sa prečistača otpadnih voda u Mostaru.